Amun buhan pian baisi anak nang masih halus pasti buhan pian rancak kalo merasai anak garing panas awak. Terutama garing panas awak nang bisa datang pebila haja, kada tahu siang kada tahu malam. Biasanya amun anak garing tuh ujar dokter diberi minumi obat gasan menurunakan panas awak atawa amun pina bangat biasanya disuruh dokter begana di rumah sakit sehari dua hari.
Ujar pepatah bahari tu dimana bumi dipijak disitu langit dijunjung. Nang artinya tuh dimana kita berada disitu kita mehormati adat dan budaya diwadah kita badiam. Masing-masing daerah didunia nih pastinya baisi budaya dan tradisi nya sorang, di sabarataan aspek kehidupan. Salah satunya tamasuk tradisi dan budaya meampihakan urang garing.
Di Daerah kita Kalimantan Selatan nginih ada nang ngarannya bapidara, nang digawi urang banjar gasan maampihakan urang kapidaraan. Biasanya nang takana garing kapidaraan nginih kakanakan lawan bayi.
Bila biasanya kakanakan garing panas tuh jar dokter bisa gagara bahingusan, batukan, bahiraan atawa bisa jua tipes. Nah, amun urang banjar selain dari penyakit dokter ngintuh ada lagi tambahan perkiraan garingnya.
Biasanya bila anak panas dua tiga hari kada baampihan bisa karna tasilahu atawa kapidaraan. Makanya biasanya mun anak garing tuh pasti dah salain ka dokter, pasti dah urang banjar nih mambawa anak baurut wan bapidara. Ulun nih tamasuk jua nang rancak dibawa mama ulun baurut wan bapidara pas lagi halus bahari mun garing.
Amunnya baurut tahuai kalu sudah, sa Indonesia raya tahu haja baurut tuh nangkaya apa gawiannya, diurut pang pokonya awak. Nah amun bapidara nih lain pulang gawian nya, bapidara nih urang-urang nya haja nang bisa lawan kada banyak lagi wahini urang nang bisa mamidarai tuh. Bapidara nih dasar tradisi bahari nang sudah sudah lawas turun-temurun digawi urang banjar, makanya bubuhan urang tuha haja biasanya nang biasa memidarai nih.
Kakanakan nang dibawa kuitannya bapidara nih biasanya karna di perkirakan takana kapidaraan. Jadi, kapidaraan tuh ujar urang Banjar, kakanakan nih dirawa urang halus atawa urang subalah. Di rawa tuh lah lainnya rawa danau tuh, tapi di ganggui kaya itu nah oleh makhluk nang kada talihat mata.
Biasanya karna kakanakan atawa bayi tuh lamah buluan baluman kuat lagi inya, lalu garing kapidaraan.
Bila mambawa anak bapidara tuh, urang nang mamidarai nih mamakai janar gasan bapidara. Selain janar, biasanya peralatan nang dipakai gasan mamidarai urang nih ada sadikit baras, lading, parudan, lawan bakul gasan mambasuh baras.
Satahu ulun selama malihat urang mamidarai tuh, cara bapidara tuh pamulaan nya janar tuh dibalah dua hanya diparut pakai parudan, imbah itu digumpal halus-halus. Imbah itu hanyar disapuakan ka awak nang dipidarai. Biasanya disapuakan ka dahi, belakang talinga, bahu, lipatan siku tangan, talapak tangan, lintuhut, lawan talapak batis.
Mencoret awak urang nang kapidaraan nih pakai janar tuh kada asal coret, jadi coretannya ngintuh bentuk symbol tambah atawa silang kaya itu. Ngintuh ngaran nya tanda cacak burung jar urang Banjar. Selain bacoret-coret tuh bapidara nih nang iyanya tukang pidara tuh babacaan jua, ada bacaan nya gasan mamidarai tuh.
Kada nang asal coret-coret haja, mu nasal coret haja kakanakan TK gin bisa. Ulun sorang kada tahu jua nagapa bacaan nya, mun handak tahu bacaan nya balajar wan batakun lawan urang nang bisa mamidarai. Kalupina pian kawa jua jadi tukang pidara wehehehee… Bagaya haja laah…
Biasanya amun si anak ngintuh dasar garing kapidaraan wan lain garing medis, imbah dipidarai tuh si anak langsung wagas wan lanyap awaknya ampih panas.
Tapi amun dasar garing nya panyakit medis lain kapidaraan, biar bapuluh kali mamidarai kada ja pang pacangan ambih garing inya. Makanya bapidara nih biasanya nangkaya pilihan tuh gasan kuitan, mun misal anak nih di ubati dah kadokter masih ha garing liyut panas. Sadang ae dipidari, kalu pina inya kapidaraan.
Atawa biasanya mun kakanak nih garing panas awak tapi talinga, batis wan tangan dingin, bararti iya tu dah kapidaraan ngintuh ngarannya.
Bila imbah tuntung mambawa anak bapidara nih, jangan kada ingat pian mambari pikaras gasan nang mamidarai.
Pikaras ngintuh nangkaya duit upahan kayaitu nah tapi sapambari nya haja kada batikas barapa, gasan tanda tarimakasih. Barang ae saraba sadikit, barapa sanggup saikhlasnya mambari. Karna amunnya pian kada mambari pikaras, anak pian kada mau ampih garing wan jua nang tukang pidarai bisa taumpat garing sidin.
Nang manulis: putrihaneen.com
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn